Банка

Банка (кредитна институция) е акционерно дружество, което извършва публично привличане на влогове или други възстановими средства и предоставя кредити или друго финансиране за своя сметка и на собствен риск. Неговата основна функция е да предлага услуги, свързани със съхранение на ценности и кредитиране. Еволюцията на банките започва от древните градове държави, минава през някогашните антични търговци на пари и лихвари, и продължава и днес, когато банката е финансова институция, предлагаща широк кръг от финансови услуги. В наши дни терминът банка обикновено се използва за институция, която притежава банков лиценз, издаден от съответната институция за финансов надзор. Той дава право за извършване на най-фундаменталните банкови услуги като приемане на депозити и даване на заеми. Съществуват и финансови институции, които извършват някои банкови услуги, без да покриват юридическото определение на банка. Думата банка идва от италианското banca, което на свой ред идва от немски и означава пейка. Терминът банкрут идва аналогично от banca rotta, което означава банка, прекратила дейността си, като нейната пейка е счупена физически. Заемодателите в Северна Италия първоначално работели на улицата или в големи зали, където всеки заемодател имал собствена пейка или маса. Обикновено банките извличат печалба от такси върху финансовите услуги и от лихви върху раздадените заеми. История Предшественикът на банковата система може да се намери във Вавилон преди повече от 3000 г. Причината за откриването му е златото. Тъй като за притежателите на злато е било неудобно да носят със себе си тежкия метал, те го оставяли на съхранение у някой свой приятел, на когото се доверявали. Той от своя страна им давал къс пергамент или кожа със своя подпис или печат. По-късно всеки, който представи тази „разписка“ на пазача, може да получи златото. С течение на времето тази система става по-популярна. Специални и все по-квалифицирани хора стават пазачи на златото и те започват да съхраняват съкровищата на повечето богаташи. В търговските си сделки притежателите на злато започват да обменят помежду си тези разписки, поради което вече не е необходимо златото да се изтегля от пазача. Става само прехвърляне и смяна на собственика. По този начин у пазача се натрупват злато и скъпоценности. Въпреки че скъпоценният метал не им принадлежи, пазачите започват да го дават на заем на други търговци, които им изплащат някакъв процент за използването му. По-късно тези пазачи на скъпоценности стават известни под името лихвари. Първата частна банка в България е основана през 1881 г. в Русе. По време на своето съществуване „Гирдап“ е една от двете големи български банки с предимно местен частен капитал, наред с Българска търговска банка (БТБ). Видове централни банки, осъществяват държавното регулиране на банковата сфера и емисията на парични средства; инвестиционни банки, специализирани в инвестициите, най-често на ценни книжа; търговски банки, осъществяват разчетно-касово обслужване, депозитни и кредитни операции: универсални банки, осъществяват всички основни банкови операции; специализирани банки, осъществяват само една или няколко вида банкови операции; спестовни банки (каси), специализирани са в привличането на средства от населението. Ресурси и активи Основната дейност на търговските банки е привличането на свободни парични средства от юридически и физически лица и разпределянето им от свое име при условие за възвратимост, срочност и платимост. Така, ресурсите на търговската банка са неотменимо условие за осъществяване на банкови операции. Ресурси на банката: Собствен капитал (има безвъзвратен характер) – главното средство на защита, позволяващо на вложителите и кредиторите да получат възместяване при загуба на ликвидност на банката: уставен капитал; фондове, образувани за сметка на печалбата от предишни години; емисионен доход (положителната разлика между цената на акциите на банката и тяхната номинална стойност). Привлечени средства: депозити на клиенти – юридически и физически лица; междубанкови кредити; ценни книги на банката. Активи на банката са обекти от счетоводния баланс, отразяващи разполагането и използването на ресурсите на банката. Активите се групират: по предназначение; по ликвидност; по степента на риска; по срока на разположение; по субектите. Според предназначението си активите се делят на: Касови активи: налични парични средства в касата; Благородни метали и скъпоценни камъни; кореспондентски сметки в централната банка и други банки; средства, прехвърлени във фонда за задължителните минимални резерви на централната банка. Ликвидни активи (работещи; доходни; оборотни; рискови активи): кредити, дадени на юридически и физически лица; междубанкови кредити; краткосрочни вложения в ценни книги. Инвестиционни активи: акции, придобити за инвестиране; средства, внесени в уставните капитали на юридическите лица; вложения в дъщерни банки. Капитализирани активи, т.е. имуществото на банката; Други активи (дебитна задлъжнялост, транзитни сметки и др.). Най-големи банки в света 10-те най-големи банки по размер на активите са: Китайска промишлена и търговска банка; HSBC; Deutsche Bank; Crédit Agricole; BNP Paribas; Mitsubishi UFJ Financial Group; Barclays; JPMorgan Chase; China Construction Bank; Japan Post Bank. В България Към 22 декември 2023 г. в България има 17 банки и 6 клона на чуждестранни банки, а именно: „УниКредит Булбанк“ АД; „Банка ДСК“ ЕАД; „Обединена българска банка“ АД; „Юробанк България“ АД; „Алианц Банк България“ АД; „Ти Би Ай Банк“ ЕАД; „Първа инвестиционна банка“ АД; „Българо-американска кредитна банка“ АД; „ПроКредит банк (България)“ ЕАД; „Търговска банка Д“ АД; „Токуда Банк“ АД; „Инвестбанк“ АД; „Централна кооперативна банка“ АД; „Общинска банка“ АД; „Българска банка за развитие“ АД; „Интернешънъл Асет Банк“ АД; „Тексим Банк“ АД. Чуждестранни банки с клонове в Република България: ING Groep; Citigroup; BNP Paribas; BNP Paribas Personal Finance; Ziraat Bankası; Varengold Bank. Източници Вижте също Фонд за гарантиране на влоговете в банките Банкиране Банкнота Банков надзор Банков превод Банков чек Банкова сметка Банково дело Банково извлечение Банкова карта Банкомат